**Informatīvais ziņojums**

**“Par Latvijas pārstāvību Konferencē par Eiropas nākotni”**

1. **Esošās situācijas apraksts**

Konference par Eiropas nākotni (turpmāk – Konference) ir plašas Eiropas Savienības (turpmāk – ES) dalībvalstīs notiekošas diskusijas par Eiropas nākotni. Konference ir uz iedzīvotājiem orientēts augšupējs (*bottom-up*) pasākums, kurā eiropieši var paust savu viedokli par to, ko viņi gaida no ES. Konferences mērķis ir palielināt iedzīvotāju lomu ES nākotnes politikas un mērķu veidošanā, uzlabojot tās noturību. To panāks ar dažādu konferences pasākumu un debašu palīdzību, kas tiks rīkotas visā ES, kā arī izmantojot interaktīvu daudzvalodu digitālo platformu. Konferences pamatā ir Kopīgā deklarācija.

9. maijā Strasbūrā formāli uzsākts Konferences process, savukārt no 16. aprīļa darbojas daudzvalodu digitālā platforma, kurā ikviens interesents var ievietot informāciju par pasākumiem un apmainīties ar idejām.

Konference ir Eiropas Parlamenta, ES Padomes un Eiropas Komisijas kopīgs pasākums, kurā visi darbojas kā vienlīdzīgi partneri kopā ar ES dalībvalstīm. 9. maijā Konferences valde, kuru veido pārstāvji no Eiropas Parlamenta, Eiropas Komisijas un ES Padomes, apstiprināja Konferences reglamentu[[1]](#footnote-1) (*Rules of Procedure*), definējot Konferences institūcijas un to lomu.

* 1. **Konferences institūcijas:**

**Konferences vadība:**

Kopīgā prezidentūra: konferenci vada trīs ES institūciju vadītāji: Eiropas Parlamenta priekšsēdētājs, ES Padomes priekšsēdētājs un Eiropas Komisijas priekšsēdētāja, kuri veido Konferences kopīgo prezidentūru. Atsaucoties uz valdes sagatavoto noslēguma ziņojumu, visas trīs iestādes ātri izskatīs, kā efektīvi veikt turpmākus pasākumus saistībā ar šo ziņojumu, katra savas kompetences jomas ietvaros un saskaņā ar ES līgumiem.

Valde: kopīgo prezidentūru atbalsta **valde**, kurā kopīgi strādā trīs ES institūciju pārstāvji: Eiropas Parlamenta deputāts Gijs Verhofstats (*Guy Verhofstadt*), ES Padomes prezidentvalsts pārstāvis (šobrīd Portugāles ES lietu valsts sekretāre Ana Paula Zakariaša (*Ana Paula Zacarias*) un Eiropas Komisijas priekšsēdētāja vietniece demokrātijas un demogrāfijas jautājumos Dubravka Šuica (*Dubravka Šuica*).

Valde atskaitās kopīgajai prezidentūrai. Valde ir atbildīga par vienprātīgu lēmumu pieņemšanu attiecībā uz Konferences darbu, tās procesiem un pasākumiem, Konferences norises pārraudzību un Konferences plenārsēdes sanāksmju sagatavošanu, tostarp par iedzīvotāju ieguldījumu un turpmākajiem pasākumiem. Konferences valde, pamatojoties uz Plenārsēdēs sagatavotajām rekomendācijām, gatavos Konferences noslēguma ziņojumu.

Valdei darbā palīdz **kopīgs sekretariāts**, kura sastāvā ir ierobežots skaits amatpersonu no visām trim iestādēm, tādējādi nodrošinot to vienlīdzīgu pārstāvību.

Konferences Plenārsēde: šobrīd plānots, ka tiks sasauktas 5-6 plenārsēdes (tēmu sadalījums vēl nav zināms). Pirmā plenārsēde apstiprināta 19. jūnijā Strasbūrā. Pirms tās 18. jūnijā paredzēta ES Padomes pārstāvju koordinācijas sanāksme. Pirmās plenārsēdes provizoriskā darba kārtība paredz pamatā procedurālus jautājumus: nākamo diskusiju tēmas un kalendārs, Eiropas pilsoņu paneļu un digitālās platformas funkcionēšana.

Plenārsēdes sastāvu veidos vismaz 433 personas: 108 Eiropas Parlamenta pārstāvji, 108 nacionālo parlamentu pārstāvji (4 no Latvijas), 108 pilsoņu pārstāvji (80 no Eiropas pilsoņu paneļiem, 27 dalībvalstu pilsoņu pārstāvji (1 no Latvijas), Eiropas Jaunatnes foruma prezidents), 54 ES Padomes pārstāvji (2 no Latvijas), 3 Eiropas Komisijas pārstāvji, 18 pārstāvji no Eiropas Reģionu komitejas, 18 pārstāvji no Eiropas Ekonomikas un sociālo lietu komitejas, 8 sociālo partneru pārstāvji un 8 pilsoniskās sabiedrības pārstāvji. Apspriežot jautājumus, kas saistīti ar ES starptautisko darbību, tiks uzaicināts arī Savienības Augstais pārstāvis ārlietās un drošības politikas jautājumos. Tāpat Plenārsēdē var uzaicināt piedalīties citus ekspertus atbilstoši izskatāmajam jautājumam. Nacionālie pārstāvji var mainīties no plenārsēdes uz plenārsēdi, tāpat arī nacionālo parlamentu deputāti.

Pamatojoties uz Eiropas pilsoņu paneļu un digitālajā platformā sagatavotajiem ieteikumiem, Plenārsēde apkopos idejas un izstrādās rekomendācijas, ko iesniegt valdei ziņojuma sagatavošanai.

Eiropas pilsoņu paneļdiskusijas: paredzēti četri pilsoņu paneļi, kuros piedalīsies 200 nejauši, bet proporcionāli iedzīvotāju skaitam izvēlēti Eiropas pilsoņu. Tajās apspriedīs dažādus tematus un tiks izvirzīti priekšlikumi; tās būs reprezentatīvas pilsoņu ģeogrāfiskās izcelsmes, dzimuma, vecuma, sociālekonomiskās izcelsmes un/vai izglītības līmeņa ziņā. Pilsoņu izvēli Eiropas pilsoņu paneļiem veiks Eiropas Komisijas nolīgts ārējs uzņēmums. Pilns pilsoņu izvēles process tiks noslēgts līdz pirmajam Eiropas pilsoņu panelim septembrī (provizoriski plānots 17.-19. septembris). Katrā panelī paredzams, ka būs vismaz 2 Latvijas pārstāvji (vīrietis un sieviete). Paredzams, ka katrā pilsoņu panelī būs atšķirīgs dalībnieku sastāvs. Tātad plānots, ka Latviju Eiropas pilsoņu paneļos kopumā pārstāvēs 8 personas.

Plānoto Eiropas pilsoņu paneļu tēmas:

1. Eiropas demokrātija/vērtības, tiesības, likuma vara, drošība;
2. klimata pārmaiņas, vide/veselība;
3. spēcīgāka ekonomika, sociālais taisnīgums, darbavietas, izglītība, jaunatne, kultūra, sports, digitālā transformācija;
4. ES pasaulē, migrācija.

Ņemot vērā, ka līdz pirmajai Konferences plenārsēdei 19. jūnijā vēl neizdosies izveidot Eiropas pilsoņu paneļus, 17. jūnijā Lisabonā paredzēts Eiropas pilsoņu pasākums. Pasākumā aicināti piedalīties Konferences valdes līdzpriekšsēdētāji, 27 dalībvalstu pilsoņu pārstāvji (1 no Latvijas) un Eiropas Jaunatnes foruma prezidents.

* 1. **Konferences provizoriskā norise:**

Paredzams, ka līdz 2022. gada sākumam notiks iedzīvotāju ideju apkopošana (gan pilsoņu paneļu, gan digitālajā platformā) plenārsēdēs un rekomendāciju gatavošana. 2022. gada pavasarī Konferences valde, pamatojoties uz Plenārsēdes rekomendācijām, gatavos noslēguma ziņojumu. Precīzs Konferences norises kalendārs vēl nav apstiprināts.

Provizoriskais Konferences plenārsēžu grafiks:

* 2021. gada 18.-19. jūnijs;
* 2021. gada 22.-23. oktobris;
* 2021. gada 17.-18. decembris;
* 2022. gada 21.-22. janvāris;
* 2022. gada 18.-19. februāris;
* 2022. gada 11.-12. marts.
	1. **Nacionālie pasākumi**

Katra dalībvalsts un institūcija var rīkot papildu pasākumus atbilstoši savai valsts vai iestādes specifikai un sniegt papildu ieguldījumu konferencē, piemēram, valsts pilsoņu paneļdiskusijasvai tematiskus pasākumus, kuros tiktu apkopots pienesums no citām paneļdiskusijām.

Aprīlī Ārlietu ministrija Konferences sagatavošanas jautājumus apsprieda ar Eiropas Komisijas pārstāvniecību, Eiropas Parlamenta biroju un valsts augstāko amatpersonu ārlietu padomniekiem. No savas puses Ārlietu ministrija 3., 8. un 10. jūnijā rīkos studentu diskusiju ciklu “Eiropas nākotne ir Tavās rokās”, aicinot studentus iesaistīties ideju un viedokļu apmaiņā par Eiropas ekonomiskajiem, sociālajiem un drošības jautājumiem. Diskusiju rezultāti tiks apkopoti un ievietoti digitālajā platformā kā Latvijas nacionālais pasākums.

Tāpat ar Ārlietu ministrijas atbalstu tiks veikts socioloģisks pētījums, lai noskaidrotu Latvijas iedzīvotāju uzskatus par Eiropas nākotni, būtiskākajiem izaicinājumiem un iespējamiem risinājumiem.

Arī Eiropas Komisijas pārstāvniecība Latvijā, kā arī Eiropas Parlamenta Birojs organizēs dažādus pasākumus.

* 1. **Plenārsēdes pārstāvju izvirzīšana:**

Dalībai 19.jūnija Plenārsēdē Latvijai jānominē 2 valdības pārstāvji un 1 pilsoņu pārstāvis. Pārstāvji uz katru Plenārsēdi var mainīties, par to iepriekš informējot Konferences sekretariātu. Atbilde Portugāles ES Padomes prezidentūrai par izvirzītajiem kandidātiem ir jāsniedz līdz 2021. gada 6. jūnijam. Neoficiāli ir izskanējusi informācija, ka lielāko daļu dalībvalstu pārstāvēs ārlietu vai Eiropas lietu ministrs, kā arī, ņemot vērā paredzētās Plenārsēdes tematus, attiecīgās nozares ministrs.

Atsevišķa uzaicinājuma vēstule ir nosūtīta Saeimas priekšsēdētājai, aicinot izvirzīt 4 Saeimas pārstāvjus dalībai Plenārsēdē.

1. **Turpmākā rīcība**

Ārlietu ministrija 2 Latvijas valdības pārstāvju izvirzīšanai rekomendē:

* pastāvīgai dalībai Konferences plenārsēdēs apstiprināt Ārlietu ministrijas parlamentāro sekretāri Zandu Kalniņu-Lukaševicu;
* pēc ārlietu ministra ielūguma nozares ministru, kura pārziņā ir jautājums, kas tiks skatīts Konferences plenārsēdē.

Latvijas pilsoņu pārstāvja nominācijai Ārlietu ministrija rekomendē:

* Nevalstisko organizāciju un Ministru kabineta sadarbības memoranda padomi deleģēt pārstāvi dalībai Konferences Plenārsēdē, pēc ārlietu ministra ielūguma un ņemot vērā katras Plenārsēdes jautājumu loku, īpašu uzmanību pievēršot jauniešu organizāciju pārstāvjiem, jo Kopīgā deklarācija paredz galveno lomu atvēlēt Eiropas jauniešiem. Ārlietu ministrijas ieskatā arī Latvijas pārstāvim būtu jāpārstāv šī mērķgrupa.

Pēc nomināciju saņemšanas no uzrunātās ministrijas un Nevalstisko organizāciju un Ministru kabineta sadarbības memoranda padomes, Ārlietu ministrija pirms katras Plenārsēdes nosūta nominēto Latvijas pārstāvju vārdus ES Padomes prezidentūrai.

Iesniedzējs: ārlietu ministrs Edgars Rinkēvičs

Vīza: valsts sekretārs Andris Pelšs

D.Stāvausis, 67016332
didzis.stavausis@mfa.gov.lv

1. <https://futureu.europa.eu/uploads/decidim/attachment/file/9307/sn02700.lv21.pdf> [↑](#footnote-ref-1)